Χαρακτήρισε αρνητική εξέλιξη τα κρυπτονομίσματα, αλλά πολλαπλά χρήσιμη την τεχνολογία του blockchain που χρησιμοποιούν - Η Κεντρική Τράπεζα της Λιθουανίας τον επιβεβαιώνει ανακοινώνοντας τη διάθεση συλλεκτικών κρυπτονομισμάτων με τεχνολογία blockchain

Μιλώντας την ημερίδα που διοργάνωσε η Εθνική Αρχή Διαφάνειας με αφορμή την Παγκόσμια Ημέρα κατά της Διαφθοράς, ο Διοικητής της Τράπεζας της Ελλάδος Γιάννης Στουρνάρας αναφέρθηκε στις νέες δυνατότητες που παρέχει η ψηφιακή τεχνολογία στις οικονομικές συναλλαγές (ταυτοποίηση του καταναλωτή, έγκριση πληρωμής, ευκολία συναλλαγής, ασφάλεια, πρόσβαση στο ιστορικό των συναλλαγών).

Σημείωσε δε ότι η τεχνολογία του blockchain μπορεί να επιφέρει σημαντική μείωση του κόστους των συναλλαγών αφού δεν θα απαιτείται πλέον η ύπαρξη των ενδιάμεσων που υφίστανται σήμερα στις συναλλαγές. Τόνισε ωστόσο ότι χρειάζεται ψηφιακός εγγραμματισμός όχι μόνο των καταναλωτών αλλά και των στελεχών των τραπεζών και της Κεντρικής Τράπεζας και λήψη μέτρων για να μειωθεί η διαδικτυακή απάτη (που δεν αφορά μόνο τις οικονομικές συναλλαγές αλλά και τις ψευδείς ειδήσεις – fake news).

Ο κ. Στουρνάρας χαρακτήρισε αρνητική εξέλιξη τα κρυπτονομίσματα (διαχωρίζοντάς τα από την τεχνολογία του blockchain που χρησιμοποιούν η οποία όπως είπε είναι πολλαπλά χρήσιμη) και προειδοποίησε ότι οι τράπεζες πρέπει να προετοιμαστούν για να αντιμετωπίσουν την πρόκληση και τον ανταγωνισμό διεθνών κολοσσών όπως η Google και η Amazon που ετοιμάζονται να εκδώσουν νομίσματα.

Την ίδια στιγμή όπως μεταδίδει το Bloomberg η Κεντρική Τράπεζα της Λιθουανίας ανακοίνωσε την κυκλοφορία εντός του α’ εξαμήνου του 2020 κρυπτονομισμάτων με την τεχνολογία blockchain για συλλέκτες, τα οποία δεν θα τεθούν σε κυκλοφορία και δεν θα είναι νόμιμο χρήμα, αλλά θα προσφέρουν πολύτιμη γνώση στην Τράπεζα για την τεχνολογία blockchain.

Ο κ. Στουρνάρας συνέστησε τέλος «να τελειώνουμε με την ιστορία των κόκκινων δανείων ώστε οι τράπεζες να κοιτάξουν το μέλλον αντί για το παρελθόν» ενώ για τα όρια στις συναλλαγές με μετρητά εκτίμησε ότι θα βρεθεί μια ισορροπία με την Ευρωπαϊκή Κεντρική Τράπεζα.